Tumso Abdurahmanov

**Tumso Abdurahmanov** (tšetšeeni keeles Labdurrokhmani Umaltan Tumso; sündinud 19. detsembril 1985 Tšetšeeni-Inguši ANSVs) on Tšetšeenia poliitilise ja avaliku elu tegelane. Abdurahmanovi pseudonüüm on Abu-Saddam Shishani. 

Abdurahmanov on Itškeeria Tšetšeeni Vabariigi poliitilise partei Noxçiyçönan Az (Tšetšeenia hääl) esimees, poliitikablogija ja dissident. Ta on Tšetšeenia iseseisvuse toetaja ja Ramzan Kadõrovi poliitika kritiseerija Tšetšeenia Vabariigi juhina. Tema kanaleid ja videoid YouTube'is on vaadatud üle 200 miljoni korra.

## Elulugu

#### Perekond
Tumso Abdurahmanovi isa Umalt Abdurahmanov mõisteti surma Nõukogude režiimi vastase tegevuse eest, kuid hiljem asendati karistus pikaajalise vangistusega. Ta viibis 18 aastat range režiimiga koloonias. Džohhar Dudajevi valitsemisajal töötas ta Itškeeria valitsuses ja sai esimeses Tšetšeenia sõjas haavata. Umalt Abdurahmanov suri 2000. aastal. Tumso Abdurahmanovi ema oli arst, kes juhtis Groznõi Keskrajooni haigla kardioreanimatsiooni osakonda. 

Abdurahmanovil oli kaks vanemat venda ja üks noorem vend. Üks vanematest vendades vangistati 1980. aastatel nõukogudevastase tegevuse eest. Ta suri 1996. aastal. Teine vanem vend hukkus 2001. aastal Groznõis toimunud föderaalvägede operatsiooni tagajärjel. Noorem vend Mohmad Abdurahmanov on poliitaktivist ja Tšetšeenia inimõiguste ühenduse VayFond esindaja Saksamaal.

#### Tšetšeenias
Teismelisena töötas Tumso Abdurahmanov turul, müües ja transportides Inguššiast pärit Timur Mutsurajevi kassette.

2004. aastal lõpetas Abdurahmanov Groznõi Informaatika ja Arvutitehnika Tehnikumi ning asus tööle Tšetšeenia riigiettevõtte Elektrosvjasi insenerina.  2010. aastal lõpetas ta Groznõi Riikliku Naftainstituudi ja töötas Elektrosvjasis asedirektorina 2015. aastani. Tema esimene blogi Youtube'is avaldati 2013. aastal.

2015. aastal sattus Abdurahmanov konflikti Tšetšeenia presidendi Ramzan Kadõrovi sugulasega Islam Kadõroviga, kuna ta ei olevat ühel korral andnud teed tema autole. Selle peale peatasid Kadõrovi mehed Abdurahmanovi ja Kadõrov konfiskeeris tema mobiiltelefoni, vaatas läbi salvestatud fotod ja sõnumid, esitas hulga küsimusi ning jõudis lõpuks järeldusele, et Abdurahhmanovit ei saa usaldada. Seejärel viidi ta Ramzan Kadõrovi sugulase korraldusel eramajja vestlusele, mille järel anti talle kolm päeva vabariigist lahkumiseks.

#### Paguluses
Abdurahmanov läks 2015. aasta novembris Thbilisisse ja taotles Gruusiast poliitilist varjupaika, kuid sai pagulasministeeriumilt 31. oktoobril 2016 eitava vastuse. Seejärel siirdus ta 2017. aastal Poola, kus alustas tegevust poliitblogijana, populaarseks kujunes 2017. aasta juulis. Oma Youtube'i videotes kritiseeris ta Tšetšeenia režiimi ja toetas vabariigi iseseisvumist. Tema blogi kujunes Tšetšeenias üheks populaarsemaks.

Ta taotles ka Poolas poliitilist varjupaika, kuid 2018. aastal sai ka sealt eitava vastuse. Tšetšeeni võimud algatasid tema vastu kriminaalmenetluse, teda süüdistati ISIS-e koosseisus võitlemises. Poolast asus edasi elama Rootsi Gävle linna ja sai seal 2021. aastal poliitilise varjupaiga. 

2020. aasta veebruaris tehti Abdurahmanovile tapmiskatse. Ruslan Mamajev tungis Abdurahmanovi korterisse ja ründas teda haamriga, kuid Abdurahmanovil õnnestus kallaletung tõrjuda ning salvestada video, milles ta esitas küsimusi alistatud mehele. Ründaja tunnistas end olevat saadetud Moskvast, tapmiskatset abistas ka Abdurahmanovi kaasa, kes mõisteti kaheksaks aastaks vangi. Rootsi kohus mõistis ründaja pärast kinnipidamist kümneks aastaks vanglasse, mis hiljem tõsteti 12 aasta peale, ning määras mõlemale süüdimõistetule riigist väljasaatmise. Tapmiskatse motiiviks oli Abdurahmanovi võimukriitika.

2021. aasta detsembris teatas Abdurahmanov, et Tšetšeenias rööviti üheksat tema sugulast. 2022. aasta novembris rajas ta uue euroopameelse erakonna Tšetšeenia Hääl ja asus selle esimeheks. 2022. aasta detsembris kadus Abdurahmanoviga kontakt. Samal kuul levis info, et 2. detsembri öösel lasi grupp isikuid dissidendi maha. 9. detsembril teatas Itškeeria Tšetšeeni Vabariigi valitsus, et Abdurahmanov on elus. Ta jätkas oma tegevust blogijana 2023. aasta veebruaris, olles enda sõnul ise lavastanud oma surma ja varjanud end Rootsi võimude toel.

## Viited